Jette Led Sørensen, overlæge, professor MMEd, Ph.d,

Postgraduat klinisk lektor i gynækologi-obstetrik, Uddannelsesregion Øst

Juliane Marie Centeret for Børn, Kvinder og Reproduktion, Rigshospitalet,

Tlf 35458901

jette.led.soerensen@regionh.dk

28 nov. 2019

Til Lise Møller, Sekretariatschef

Region Hovedstaden

CHR - Enhed for Kompetenceudvikling og Uddannelse - Læger

Sekretariatet for Lægelig Videreuddannelse ØST

c/o Gentofte Hospital

Kildegårdsvej 28, opgang 10B

Gentofte

**Svar på høring om dimensionering af speciallægeuddannelsen 2021-2025 i gynækologi-obstetrik, Uddannelsesregion Øst**

Dette høringssvar er udformet efter diskussioner på et møde 26 november 2019 i det specialespecifikke uddannelsesråd i gynækologi-obstetrik i uddannelsesregion Øst, hvor de ledende overlæger på de syv uddannelsesgivende afdelinger i uddannelsesregion øst også indgik.

Svar er struktureret udfra de syv spørgsmål, der er stillet i SSTs høringsmateriale til gynækologi og obstetrik fra 2. okt. 2019.

**I gynækologi-obstetrik foreslås udvidelse med to forløb i Østdanmark, dvs. fra 14 til 16 årlige forløb. Argumentation følger nedenfor.**

***Spørgsmål 1: Hvordan opleves den nuværende balance mellem udbuddet og efterspørgslen på speciallæger i specialet?***

Der er i Gynækologi-obstetrik en ubalance, med større efterspørgsel end der er udbud af speciallæger. Især i Region Sjælland er der mangel på ansøgere. På de større afdelinger i RegionH illustreres det af, at nyuddannede speciallæger ansættes 3-6 måneder før de er færdiguddannede.

Med åbning Bispebjerg Hospital (BBH) med obstetriske og gynækologiske funktioner (forventes åbnet i 2023), vil der fremadrettet være et behov for flere speciallæger i gynækologi og obstetrik.

For at kunne dække alle funktioner på BBH er der behov for at der er flere speciallæger for at have grundlagt for at kunne rekruttere til og sikre tilstrækkelig højt fagligt niveau indenfor alle fagområder bl.a. føtalmedicin. Således ønsker vi flere uddannelsesforløb, for at øget puljen af speciallæger i fremtiden. Der vil ellers være en betydelig risiko for at især Region Sjælland vil få alvorlige problemer med at besætte speciallægestillinger, når Bispebjerg åbner.

Gynækologi og obstetrik er et meget vagttungt speciale, hvor der er en betydelig mængde akut arbejde. Den aktuelle udvikling, der har medført krav om døgndækkende bemanding med speciallæger, stiller yderligere krav om uddannelse af flere speciallæger. Kravet om speciallæger i bunden vagt medfører mindre dagarbejdstid for den enkelte speciallæge, dvs. der skal ansættes flere speciallæger for at dække afdelingernes dagarbejde kompetent.

Der er tillige en stigende politisk forventning og krav i befolkningen om, at man straks tilses af en speciallæge også ved akutte henvendelser. Dette skærper yderligere behovet for flere speciallæger.

Forventningen om, at speciallæger står til rådighed for den enkelte patient, svarer på personlige mails fra patienter mv og de aktuelle stigende dokumentationskrav giver yderligere behov for flere speciallæger. Den erfaring, der foreløbig er i opnået specialet i forhold til telemedicin viser, at der ikke spares speciallæge-bemanding, da ”stuegang” på en patient i hjemmet er ligeså tidskrævende som på en indlagt patient.

Dertil kommer, at speciallæger nu er yngre, når de opnår speciallægeanerkendelse, hvorfor der hyppigere er graviditeter og behov for barselsorlov blandt nyuddannede speciallæger.

I vagtbelastede specialer erfarer vi, at det store daglige og vagtmæssige arbejdspres medfører at flere ønsker at arbejde på nedsat tid, og mulighed for at være vagtfri. Yderligere kan den generelle trend, der ses med øget forekomst af stress og udbrændning, have indflydelse på antallet af speciallæger til rådighed.

Gynækologi obstetrik har en akademisk tradition med stor forskningsaktivitet. Det er pga travlhed i tiltagende grad umuligt at lave forskning ved siden af en fuldtids klinisk funktion. Derfor søges der i større omfang om at være på deltid for at få tid til forskning.

De stigende krav om at skulle foretage systematisk oplæring, supervision og kompetencevurdering i speciallægeuddannelsen giver ligeledes behov for at bemandingen af speciallæger øges for at dette kan imødekommes. Der vil yderligere komme flere medicinstuderende og andre faggrupper som der skal gives uddannelse til, hvilket også skærper behovet for speciallæger

Endelig kan anføres, selvom det er udenfor høringssvarets rammer, at der er et stort behov for at få beskrevet og systematiseret fagområdeuddannelserne, der ligger i forlængelse af speciallæge-uddannelsen. Dette medfører et yderligere pres på især de højt specialiserede afdelingers udbud af uddannelse, et faktum der igen rejser behovet for flere speciallæger.

***Spørgsmål 2: Er der særlige kommunale og/eller regionale forskelle i efterspørgslen og udbuddet, som den kommende dimensioneringsplan skal tage højde for?***

Vigtigste faktor regionalt i Østdanmark er åbning af BBH med obstetrisk og gynækologisk funktion

Se ovenfor.

Data fra SST (fra 2015) viser at antal speciallæger i gynækologi-obstetrik er stationært i RegSjælland og kun steget med 8% i RegionH, hvor der i de øvrige regioner ses stigninger på 13-18%. Forklaringen på dette kan tildels skyldes fusioner i RegionH omkring 2009-2010, men illustrerer også et behov for flere speciallæger i Østdanmark.

***Spørgsmål 3: Vurderes udviklingen i efterspørgslen efter speciallæger i specialet de kommende år at være større eller mindre end det forventede udbud, jf. hovedscenariet i Figur 5? Med hvilken begrundelse? I vurderingen af efterspørgslen bedes foretaget en opdeling på funktionsniveau, således at det belyses, hvor stor en andel af speciallægerne i specialet, der fremadrettet forventes at være beskæftiget på hovedfunktionsniveau,*** ***regionsfunktionsniveau samt højt specialiseret funktionsniveau***.

Hovedscenariet i figur 5 forventes at give et lavere udbud af speciallæger end illustreret.

Dette forventes pga. den tidligere nævnte faktorer, at gynækologi-obstetrik er et vagttungt speciale, hvor man forventer en større afgang pga. at flere medarbejde ønsker deltid, seniorordning, og vagtfrihed.

Yderligere kan forventes en større afgang af speciallæger pga relativt mange over 50 år og over 60 år i RegSjællland og RegionH. Data fra SST er fra 2015, og generationsskiftet er indledt især på afdelinger i RegSjælland, men i mindre omfang i RegionH.

Manglen vil især være på afdelinger på regionsfunktionsniveau samt højt specialiseret funktionsniveau.

***Spørgsmål 4: Hvilke faktorer forventes at kunne få indflydelse på behovet af speciallæger i specialet? I vurderingen bør der tages højde for den demografiske udvikling, ændrede sygdomsmønstre, ændrede behandlingsmønstre/metoder, teknologisk udvikling, sundhedsplanlægning, øget specialisering, fokus- og indsatsområder, strukturændringer mv.***

Den demografiske udvikling betyder at antallet af fertile kvinder er stigende, og det giver stigende fødselstal og dermed behov for flere speciallæger.

Pga bedre behandling af medicinske sygdomme er der i obstetrik kommet et stigende antal gravide med komplicerende medicinske sygdomme. Desuden stiger antallet af gravide med svær overvægt. Dette, samt den stigende alder hos de gravide/fødende vil medføre flere patienter med graviditetskomplikationer, behov for mere kontrol og behandling, hvilket stiller krav om flere speciallæger.

Den demografiske udvikling indebærer, at par i den fertile alder bliver boende eller tilflytter i

RegionH, og det øger behovet for hospitalsbehandling og dermed speciallæger i gynækologi og obstetrik.

Pga. den demografiske udvikling med flere ældre forventes der flere urogynækologiske og onkogynækologiske lidelser. Yderligere tilkommer der nye behandlingsmuligheder af gynækologisk-obstetrisk lidelser, såsom flere muligheder for at behandle infertilitet, fertilitetsrådgivning af kvinder med cancer og endometriose, udredning og interventioner i forhold til transkønnede, samt føtalmedicinske procedurer. Alle disse initiativer øger behovet for speciallæger i gynækologi-obstetrik.

***Spørgsmål 5: Er der nogle generelle bemærkninger til lægeprognosens fremskrivning af speciallæger i specialet?***

Som anført ovenfor vil lægeprognosens fremskrivning give færre speciallæger end anført, idet et vagtungt speciale som gynækologi obstetrik vil have større afgang pga. at flere går på deltid, seniorordning, og får vagtfrihed. Yderligere kan forventes en større afgang, da der er relativt mange speciallæger over 50 og over 60 år.

***Spørgsmål 6: Uddannelseskapaciteten blev ved den seneste treårsplan 2018-2020 fastsat til 30 hoveduddannelsesforløb pr. år (Nord: 10, Syd: 6, Øst: 14)***

***Hvilken uddannelseskapacitet anbefales for perioden 2021-2025, og med hvilken begrundelse?***

***Antal opslåede og besatte hoveduddannelsesforløb opdelt på videreuddannelsesregion 2013-2018 fremgår af Tabel 7.***

I gynækologi-obstetrik foreslås udvidelse med to forløb i Østdanmark, dvs. fra 14 til 16 årlige forløb. Begrundelse er anført overfor, hvor væsentligste argument er åbning af gynækologisk obstetrisk funktion på BBH.

Specialet gynækologi-obstetrik rekrutterer kvalificerede ansøgere til deres uddannelsesstillinger, og der er ikke ubesatte forløb til speciallægeuddannelsen. Således vurderes det, at der vil være kvalificerede kandidater til de ekstra forløb.

***Spørgsmål 7: Den nuværende ratio mellem introduktions- og hoveduddannelsesforløb er fastsat til 1,5-2,0.Hvilken ratio mellem introduktions- og hoveduddannelsesforløb vurderes nødvendig for dels at sikre et passende antal ansøgere til h-forløbene og dels at sikre, at læger introduceres til specialet?***

Forholdet med 2 introduktionslæger til 1 hoveduddannelseslæge vurderes forsat som det rigtige i gynækologi obstetrik. Dette begrundet i at ikke alle introduktionslæger fortsætter i specialet og mange falder midlertidig fra pga. graviditet og barsel samt ph.d- forløb.

***Konklusion:***

I gynækologi-obstetrik foreslås udvidelse med to forløb i Østdanmark, dvs. fra 14 til 16 årlige forløb.

Der er uddannelseskapacitet.

Der er enkelte uklassificerede stillinger i Uddannelsesregion øst, (på Hvidovre og Herlev), men der vil være behov for at oprette af nye uddannelsesstillinger for at imødekomme behovet for speciallæger fremover.

Med venlig hilsen

Jette Led Sørensen, Formand Uddannelsesråd i gynækologi-obstetrik uddannelsesråd øst.